Iako je popularni 57-godišnji pjevač Mladen Grdović svoj niz od više desetaka prometnih prekršaja i sam opjevao u svojoj pjesmi "Crveni ferrari", s kojom se svojedobno predstavio na CMC festivalu u Vodicama, iz podataka prekršajne evidencije Ministarstva pravosuđa od 14. rujna 2015. godine proizlazi da zadarski "grdelin" u prethodne tri godine (do tog datuma, op. a.) nije pravomoćno kažnjavan za prekršaje iz područja prometa.



Taj iznenađujući podatak izlistao je Visoki prekršajni sud RH odbijajući zahtjev Prometne policije u Zadru, koja je za prometno "nestašnog" Grdovića tražila oduzimanje vozačke dozvole na maksimalni rok od dvije godine nakon što je 2013. godine pod utjecajem 2,5 promila alkohola jaguarom udario u betonski zid u zadarskim Arbanasima.

Zadarska Prometna policija za Grdovića je te 2013. godine, kada je osuđen jer je udario u betonski zid u Arbanasima dok je s njim u autu bila supruga Brankica, tražila strožu kaznu, žaleći se na presudu Prekršajnog suda u Zadru kojom je pjevač za tu nesreću osuđen na novčanu kaznu od 7600 kuna te oduzimanje vozačke dozvole na četiri mjeseca.

Njihova je žalba, međutim, odbijena odlukom Visokog prekršajnog suda, koji je ovih dana potvrdio presudu zadarskog Prekršajnog suda.



"Prema podacima iz prekršajne evidencije Ministarstva pravosuđa proizlazi da Grdović nije pravomoćno kažnjavan u protekle tri godine (2012., 2013., i 2014.) za prekršaje iz područja prometa. Okrivljeniku je pravilno i zakonito izrečena novčana kazna koja nije prestroga, nego je primjerena prirodi i težini počinjenih prekršaja te stupnju prekršajne odgovornosti okrivljenika", navodi, među ostalim, sutkinja Marica Ilić-Puljašević u obrazloženju presude Visokog prekršajnog suda.



U svojoj je žalbi zadarska Prometna policija, kojoj je dozlogrdilo Grdovićevo ponašanje, naime, navela kako je zaštitna mjera pjevaču izrečena u prekratkom trajanju s obzirom na težinu prekršaja i ranije nepoštovanje prometnih propisa, kao i počinjenja drugih prekršaja zbog alkoholiziranosti.

Uz to su naglasili i kako prvostupanjski sud nije utvrdio sve okolnosti od utjecaja na kaznu jer nije pribavio podatke iz prekršajne evidencije, a nije dao ni obrazloženje neprihvaćanja njihova prijedloga za produljenje mjere opreza i zadržavanja okrivljenika.



"U pravu je tužitelj kad ističe da je sud prvog stupnja pri donošenju presude propustio obrazložiti neprihvaćanje njihova prijedloga za produljenje zaštitnih mjera privremenog oduzimanja vozačke dozvole, međutim, navedeni propust nije od utjecaja na presudu", navodi se u obrazloženju presude VPS-a.



Inače, dosad na zadarskom Prekršajnom sudu Grdović nije pravomoćno osuđen za svoje prometne eskapade. Bez sudskog je epiloga prošao "nestašluk" iz ožujka prošle godine, kada je policija za njim tragala nekoliko dana. Misteriozno je nestao nakon što je pobjegao s mjesta nesreće jer je prethodno usred Zadra sletio s ceste i mercedesom pregazio pješački otok, oštetio jedan automobil, te se zaustavio srušivši prometni znak.

Samo dvanaest dana nakon te nesreće Grdović je ponovno zaustavljen u crvenom jaguaru u Ulici Marka Marulića dok je vozio pod utjecajem od 2,30 promila alkohola.



Inače, zadarska je policija dosad četiri puta uhvatila Mladena u vožnji pod utjecajem alkohola na licu mjesta. Nikad nije imao manje od dva promila alkohola u krvi, a prije dvije godine bio je čak rekorder preventivne policijske akcije "Vikend" kao vozač uhvaćen s najvišim postotkom alkohola u krvi.